Ego domina Guillerma de Durnon, nunc uxor Hugonis, dicti de Molliprato, domicelli, filia quondam domini Gerardi de Areschia, militis, notum facio universis presentes litteras inspecturis, quod ego sciens, prudens et spontanea, non vi, non metu, non dolo ad hoc inducta nec ab aliquo circumventa, dedi, donavi et tradidi vel quasi, cessi penitus et im perpetuum, pro me et meis, quittavi, donatione irrevocabili facta inter vivos, nobili viro domino Johanni de Cabilone, domino de Allato, centum solidatas terre, quas dictus dominus Gerardus, quondam pater meus, michi in dotem dedit in contractu sponsaliorum inter me et Johannem, dictum Engarrant, militem quondam, de Salino, primum maritum meum, initorum; et easdem centum solidatas terre prefatus dominus Gerardus, [pater] meus, michi assignavit et assedit super duos homines suos quos habebat in villa de Durnon, videlicet super Richardum et Bernardum, et super mansos eorundem, de Durnon, cum appendiciis eorundem; item, et super quadraginta jornalia terre tam prati quam terre arabilis, sita in territorio et finagio de Durnon; item, et super casale in quo sita est domus mea de Durnon, et super ortum positum retro dictam domum; quas quidem centum solidatas terre, eidem domino Johanni sic a me donatas, reaccepi in feodum ab eodem domino Johanne, et easdem tenebam in feodum a dicto domino Johanne ante confectionem presentium litterarum. Item, dedi, donavi, tradidi vel quasi et concessi im perpetuum, donatione facta inter vivos, dicto domino Johanni de Cabilone ducentas et quinquagenta libras michi datas et concessas a predicto domino Gerardo, patre meo, in dotem in dicto contractu sponsaliorum predictorum, de quibus ducentis et quinquaginta libris prefatus Johannes Enguerrant, quondam maritus meus, recepit, dum viveret, a dicto patre meo sexaginta quinque libras in bona pecunia numerata; quas sexaginta quinque libras dominus Baduinus, dictus Enguerrant, miles, de Salino, frater quondam et heres dicti Johannis, quondam mariti mei, michi assignavit et assedit post decessum dicti Johannis, mariti mei, in puteo burgi nobilis viri comitis Burgundie palatini sito apud Salinum, in loco qui dicitur Domaingne, super duos quarterios calderie; quas sexaginta quinque libras tenebam similiter in feodum a dicto domino Johanne de Cabilone; residuum vero dictarum ducentarum et quinquaginta librarum, videlicet centum et quater viginti libras et centum solidos, dictus dominus Gerardus, quondam pater meus, assignavit et assedit michi super omnes res, possessiones, jura et bona que et quas dictus dominus Gerardus, pater meus, habebat et habere poterat aut debebat quoquo modo et ex quibuscumque causis, in villa et finagio de Durnon, videlicet in hominibus, terris, pratis, mansis, nemoribus, aquis, tailliis, emendis, corveis, justiciis, juribus, redditibus et omnibus aliis rebus quibuscumque et quocumque nomine censeantur, excepto Perrino, dicto Fardet, homine suo de Durnon, et manso ejusdem, quem prefatus Gerardus, quondam pater meus, sibi retinuit cum manso ejusdem Perrini. Dedi etiam et concessi im perpetuum dicto domino Johanni omne jus et actionem quod et que habebam, habere poteram aut debebam in predictis rebus a me donatis, constituens dictum dominum Johannem de Cabilone procuratorem in rem suam in premissis... Hiis autem donacionibus nec non et omnibus singulis premissis ego prenominatus Hugo, domicellus, maritus dicte Guillerme, consensi et consencio et omnia singula supra dicta laudo expresse et ratifico. In cujus rei testimonium, sigillum curie Bisuntine presentibus litteris rogavimus et fecimus apponi. Datum VI kalendas aprilis, anno Domini Mº CCº octogesimo quinto.